**Sastanak skupštine KSFF-a**

**(16.11.2016.)**

Početak Skupštine u 16:15.

Zapisničar: Josipa Pavelić

Moderator: Aleksandar Dolić

Dnevni red:

1. Funkcioniranje programske sekcije
2. Prezentiranje projekata sekcija Kluba
3. Razno

Dnevni red prihvaćen.

1. Funkcioniranje programske sekcije

Voditelj programske nije prisutan; predlaže preko Marka Gašparića biranje članova kao što se biraju i članovi Savjeta, ne bi li se osigurali stalni i pouzdani članovi obvezani na rad.

Kasnije će se dodatno obrazložiti.

Iznosi se i plan o suradnji s Volonterskim centrom. Naime, nude nam besplatnu edukaciju o vođenju volonterskih sati i izdavanja potvrda o volontiranju i kompetencijama stečenima volontiranjem te, ako se odlučimo za to, strukturiranje volonterskog programa. Mihovil Rora bi napisao Pravilnik o volontiranju, ali bi bile potrebne izmjene u Statutu. Budući da bi se to onda trebalo izglasavati preko Skupštine, sve bi teklo presporo. Većina članova Skupštine smatra kako nema smisla unositi ikakve promjene u Statut, budući da se Klub kao neprofitna udruga ionako bazira na volonterskom radu.

Trenutno je u izradi Pravilnik programske sekcije.

Nakon dolaska, Mihovil Rora objašnjava da je problem činjenica što u programskoj sekciji nema više od jednoga člana. Sama po sebi sekcija time ne postoji. Postoje zainteresirani članovi, ali nitko stalan. Rora u drugom mjesecu završava mandat; čak i da se nađe novi koordinator, ako će i dalje biti sekcija, trebala bi tako i funkcionirati.

Predlaže da se programska, koja je jedna od najbitnijih klupskih sekcija, ne vodi više kao sekcija, a da se svi koji se bave programom biraju kad i Savjet, svake godine. Ne smijemo dopustiti da sve spadne na jednu osobu. Smatra da bi se posao trebao podijeliti na Ured za program i odnose s javnošću. Njega bi činile tri osobe: koordinator programa (upisuje program); grafički dizajner (dizajnira plakate i promo-materijal); koordinator za odnose s javnošću (marketing, Facebook, web-site, potencijalno komuniciranje s medijima). To bi trebale biti odgovorne i dostupne osobe.

Možebitan je problem što bi osoba odgovorna za odnose s javnošću trebala biti uključena u sve aspekte djelovanja Kluba; ne čekati da ju sekcije same pozovu, već djelovati samoinicijativno. Koliko bi njen posao bio bitan možemo vidjeti u činjenici da nas je kontaktirala novinarka Studentske televizije s HRT-a, nakon što je saznala da organiziramo događaje poput*Pokémon* tuluma i *HearthStone* turnira. Cilj nam je predstaviti Klub kao nešto kulturno, a ne kao birtiju.

Na nekoj od sljedećih Skupština možemo izglasati želimo li ovakav način rada ili ne, a prije toga će on na mejling listu staviti svu potrebnu dokumentaciju.

Zdravko Popović smatra da program definitivno ne bismo trebali definirati kao sekciju. Trebalo bi organizirati barem jedan sastanak isključivo za pripremu i raspravu o tome prijerasprave na Skupštini.

1. Prezentiranje projekata sekcija Kluba

Filmskaje sekcija održala jednu tribinu; u planu joj je snimanje malonogometnog turnira, kratkometražnog filma te organiziranje radionica.

Vrtna sekcija ovaj vikend planira sadnju u atriju Fakulteta, posadio bi se češnjak.

Gastritis, najnovija sekcija Kluba, organizirala je dva sastanka, na kojima su koordinatori upoznali članove. Svi su izrazito motivirani za rad.

AUT sekcija je pred par tjedana održala predstavljanje u Klubu. U planu im je organiziranje različitih radionica i predavanja. Potvrdno je odgovoreno pitanje članice AUT-a o besplatnom korištenju kopiraone.

Sportskoj sekciji nedostaje oprema. Ženska nogometna ekipa neće funkcionirati zbog nedostatka prostora. Pokušat ćemo naći neku što jeftiniju dvoranu, ali za to nećemo tražiti financije od Kluba. Zagreb 041 ima žensku ekipu, pa se zainteresirane studentice mogu pridružiti njima. Pohvale Mislavu Sokačiću za organiziranje šetnji Sljemenom. U planu je možebitna suradnja s HAŠK-om; možemo se učlaniti u njega.Trebalo bi nabaviti na prošloj Skupštini spomenute setove figura i satova za šah (2480kn).

Programska nema većih projekata, samo manje projekteMihovila Rore i projekte poput FiKiMua. Kada Borna Tomić napravi projektnu dokumentaciju za FiKiMu, prijavit ćemo ga na fakultetski natječaj. Borna Tomiću planu ima projekt podrške mladim umjetnicima; od novca bismo mogli nabaviti opremu za bendove.

Zdravko Popović izvještava za roleplay sekciju. Oni će sudjelovati na velesajmu kulture, gdje će organizirati tribine i održavati različite igre. Htjeli bi u suradnji s filmskom sekcijom snimiti dio događanja. Mogli bismo možda srediti opremu udruge Blank, a treba nam i netko tko ima iskustva s kamerom. Također, zanima ih mogu li osigurati volonterske sate onima koji će tamo biti. Marko Bezak podsjeća da nam Jordan Bičanić može posuditi opremu besplatno, dok bismo isto u Blanku trebali platiti. Marko Gašparić ističe da Borna Tomić kao član Blanka ima pravo na besplatno posuđivanje opreme. Što se tiče mejla za ugovor o volontiranju, on je stigao tek danas. Planira se čuti s Wrankom o drugim potencijalnim projektima. Borna Tomić još čeka odgovor na mejl o suradnji s Klubom od Blanka, a i nije siguran vrijedi li mu još članstvo ondje, budući da se učlanio pred otprilike godinu dana.

Kluturna sekcija organizira stripovske radionice; jedna im je odgođena za siječanj.

Marko Gašparić navodi da poanta ove točke dnevnog reda nije bila izvještaj o radu sekcija, već prezentacija projekata koje pojedine sekcije planiraju izvoditi. Natječaji za projekte će proći do kraja godine, trebalo bi ih smisliti što prije, tako da dobijemo financije. Projekte koji neće proći prijavit ćemo na natječaj Fakulteta i natječaje koji će izaći sljedeće godine. Poanta je da se nešto krene raditi. Možemo napraviti i radionicu o pisanju natječaja za sve one koji nisu sigurni ili ne znaju kako bi napisali projekte.

Zdravko Popović napominje da bismo prvo trebali dobiti uvid u natječaje; mogli bismo napraviti thread na mailing listi. Također, treba imati na umu da se treba prijaviti više natječaja za jedan projekt. Usto, ne mora se nužno biti član sekcije, bilo tko može raditi projekt.

Marko Gašparić odgovara da smo o tome raspravljali na prošloj Skupštini; ova točka bi se trebala odnositi na projekte sekcija. Na ovu su koordinatori sekcijatrebali doći pripremljeni, tako da možemo raspraviti o idejama. Trebalo bi donijeti predračune (neobvezujuće ponude koje se traže za određenu stvar ili uslugu, koju kasnije plaćate, bez izmjene svote). Svaki natječaj traži donošenje predračuna.

Borna Tomić izvještava da je u kontaktu s nekim umjetnikom koji radi na izradi galerije koja bi mogla trajati više godina i čiji bi se postav mogao mijenjati. Napravit će se predračun za korišteni materijal.

Marko Bezak objašnjava da je za figure za šah je malo teže dobiti predračun, jer se dobavljaju iz Njemačke. Istražit će to još malo.

Mihovil Rora predlaže da se na sljedeću Skupštinu donese prijedlog projekta i napravi projektna dokumentacija, od najviše šest stranica. Na internetu se može saznati kako, a najbolje je koristiti predloške Europske unije. Na webu će biti ogledni primjerak koji je Mihovil Rora izradio, uz pomoć Marka Gašparića.

Božidar Baković ističe da su šahovski setovi definitivno preskupi, s obzirom na čestoću korištenja i stanje postojećih, a i činjenicu da mogu biti posuđeni od Katedre za tjelesni.Bilo bi eventualno isplativo kupiti jedan komplet.

Marko Bezak kaže kako možemo posuđivati od tjelesnog. Ovi setovi su najjeftiniji što postoji, ali možemo smanjiti broj setova na dva. Ne radi se samo o turnirima, već o činjenici da se tu šah igra svakodnevno.

Zdravko Popović objašnjava kako bi najlakše i najpametnije svima bilo da napišu sve što im padne na pamet za projekt, a zatim to formulirati u obrascima za natječaje. Isto bi tako bilo korisno na mejling listi napraviti thread na koji će se slati isključivo linkovi na natječaje.

Mihovil Rora napominje da je problem i što se ne zna za dosadašnje projekte – Ave brucoši, web-stranica, tulumi, volonterske knjižice,… – jer ne postoji nikakva evidencija o njima. Napravit će prezentaciju o događajima od ove akademske godine i prikazati nam ju.

Marko Bezak predlaže da se što prije organiziraju sastanci sekcija da se skupe ideje i napišu neke kvalitetni projekti. Nije problem smislit nešto, ali ne mogu koordinatori sekcija sve sami raditi. Nitko se ne odaziva na sastanke sekcija; ne samo njegove, već i ostale. Sastanak i edukacija su prijeko potrebni da bi se koordinatorima olakšao rad.

Marko Gašparić kaže da će kontaktirati svakog pojedinog koordinatora sekcije i s njim dogovoriti sastanak.

1. Razno

Marko Gašparić pita kada ćemo održati Božićni tulum, s obzirom na činjenicu da, prema akademskome kalendaru, nastava traje do 23. prosinca, kada više na fakultetu vjerojatno neće biti nikoga. Do kada održavamo program? Na tulumu prije Svih svetih nije bilo gotovo nikoga, a neisplativo je organizirati tulume na kojima se nitko neće pojaviti.

Zdravko Popović kaže da ga treba napraviti onaj petak najbliži Božiću. Zašto vikend prije?

Borna Tomić i Ana Marija Jurilj objašnjavaju kako nema ljudi petak pred praznike; Ana Marija Jurilj dodaje i kako je Božićni tulum jedan od najvećih tuluma Kluba i nema smisla da propadne jer je većina studenata otišla doma na praznike.

Zdravko Popović kaže da se o tome ne bi trebalo toliko raspravljati. To će rješavati programska sekcija. S njim se slaže Hrvoje Fruk, i napominje kako veliki tulum služi kaooproštajka pred praznike, a na manja druženja poput domjenka, tko dođe, dođe.Domjenak je ionako interna proslava. Marko Gašparić spominje da su taj domjenak zadnje tri godine organizirali Ana Marija i on. Neka se ove godine jave zainteresirani za organizaciju.

Članovi Plenuma došli su tražiti podršku za slanje otvorenoga pisma, koje će sada pročitati.

*Čitanje pisma.*

Marko Gašparić pita zašto Plenum ne bojkotira izbore za Studentski zbor ako ih smatra neregularnima. Jedan od plenumovaca objašnjava da je činjenica da je Senat raspustio Studentski zbor, koji usto nikad nije zvan na Vijeće; odluka o upravnom nadzoru je na Ministru. Zdravko Popović napominje da su inače svaki izbori za Studentski zbor neregularni, otkad on postoji. Bojkotirati izbore bi značilo pustiti drugima da preuzmu vlast i ugroze nas. Treba organizirati nadgledanje izbora. Drugi plenumovac kaže kako u biračkom odboru imaju svoje ljude koji će izbore nadgledati te usmeno obećanje da mogu i cijelu noć nadgledati kutiju.

Glasanje: podržavamo li otvoreno pismo?

ZA 12  
PROTIV 1  
SUZDRŽAN 2

Zaključak: Klub podržava izjavu.

Hrvoje Fruk kaže da kompjuter može sliku protegnuti ili na projektor ili na TV. Ako želimo da funkcionira na oba ekrana, trebamo kupiti novu grafičku. Marko Gašparić odgovara kako je prije tri mjeseca bio dogovor da se donese predračun koji će biti plaćen isti dan. Predračun je potreban budući da on sam ne zna što točno treba nabaviti.

Pozivi na večerašnji plenum te filmsku projekciju.

Skupština zaključena u 18:12.

Sljedeća Skupština 30.11.2016. u 16h.

Moderator: Borna Tomić

Zapisničar: Dominik Rukavina